Arbatos plyteles gabenantys nešikai
'**Presuota arbata** (kin. 緊壓茶, pinyin: *jǐnyāchá*), dar žinoma kaip **Arbatos plytelės** (kin. 磚茶, pinyin: *zhuānchá*) - Rytų Azijoje istoriškai paplitusi tradicinė arbatos fasavimo ir transportavimo forma, iki mūsų dienų naudojama juodosioms ir puer arbatoms fasuoti.

Istorija
--------

Presuota arbata atsirado Kinijoje. Ji buvo gaminama pirmiausia dėl praktinių priežasčių. Nesant modernių technologijų, kurios palaikytų tinkamą arbatai temperatūrą ir drėgmę, presuota arbata geriau nei palaida ištveria temperatūrų ir drėgmės svyravimus, gali būti transportuojamos tradiciniais būdais, atlaikyti mėnesius trukusias keliones. XIV a. leidus transportuoti palaidą arbatą sufasuotą į dėžutes, plytelinės arbatos tradicija Kinijoje ėmė nykti. Tačiau iki dabar pueras yra fasuojamas būtent taip.

Dėl tokios arbatos formos VII-XIII a. kinų arbatos kultūroje išpopuliarėjo specifinis arbatos gėrimas. Prieš ruošiant arbatą plytelės buvo nuvalomos ir pakaitinamos (apkepamos, garinamos), kad pašalinti nešvarumus ir pelėsius. Tada arbata būdavo sugrūdama, milteliai užpilami verdančiu vandeniu ir suplakami. Šis arbatos ruošimas, beveik išnykęs Kinijoje, vis dar yra išlikęs ruošiant tibetietišką arbatą, japoniškoje arbatos ceremonijoje, hakkų leiča tradicijoje.

Plytelinė arbata buvo gerai žinoma ne tik Kinijoje, bet ir Tibeto kalnyne, Indijoje, Mongolijoje, Korėjoje, Japonijoje. Ten ji tapo svarbiu Kinijos eksporto produktu, gabenamu Arbatos ir arklių keliu. Korėjoje tokia arbata buvo žinoma kaip "pinigų arbata" ir formuojama monetų pavidalo diskais. Tibete ir Mongolijoje, pietų Sibire arbatos plytelės buvo labai vertinamos, iki XX a. vidurio atstojo pinigus.

Formos
------

Gaminant presuotą arbatą, garuose suminkštinti arbatos lapeliai yra sugrūdami į specialias formas ir paliekami išdžiūti. Kai kuriais atvejais sukibimui papildomai yra (ar buvo) naudojamas ryžių nuoviras, slyvų sultys, miltai, kraujas, ar net išmatos. Formos taip pat gali suformuoti atvaizdus bei užrašus.

Arbatos plytelės gali būti įvairių formų. Pačios populiariausios yra šios:

| Vaizdas | Pavadinimas | Hanzi | Pinyin | Pastabos |
| --- | --- | --- | --- | --- |
| S | T |
|  | Diskai | 饼 茶 | 餅 茶 | *Bǐngchá* | Plokščio apvalaus, rečiau elipsinio disko forma, kurios dydis gali varijuoti nuo 100 g iki 5 kg ar daugiau. 357 g, 400 g ir 500 g fasavimas labiausiai paplitęs. Buvo paplitusios pakuotės po 7 diskus *Qīzí bǐngchá* (七子餅茶). |
|  | Dubenėliai | 沱 茶 | 沱 茶 | *Tuóchá* | Dubenėlio forma, kurios dydis varijuoja nuo 3 g iki 3 kg. 100 g, 250 g ir 500 g fasavimas paplitęs labiausiai. Seniau turėdavo skylutę viduryje, kad būtų galima suverti patogesniam transportavimui. |
|  | Plytos | 砖 茶 | 磚 茶 | *Zhuānchá* | Storas stačiakampis gabalas, dažniausiai 100 g, 250 g, 500 g ir 1000 g dydžių; Ši forma ypač populiari buvo arbatos jelyje. |
|  | Stačiakampis | 方 茶 | 方 茶 | *Fāngchá* | Suplotas stačiakampis, dažniausiai 100 g ar 200 g svorio. Dažnai su įspaustais užrašais. |
|  | Grybai | 紧 茶 | 緊 茶 | *Jǐnchá* | Dažniausiai 250 g - 300 g svorio fasuotės, naudotos eksportui į Tibetą. |
|  | Drakono perlai | 龙 珠 | 龍 珠 | *Lóngzhū* | nedideli 5-10 g svorio rutuliukai. |
|  | Pnigėlių arbata | 錢 茶 | 錢 茶 | *Jeoncha* | Panašus į dubenėlius, bet didesni ir su spinduliniais įspaudais. Ši forma būdinga kokybiškai Iu kalnuose gaminamai arbatai. |
|  | Auksiniai melionai | 金 瓜 | 金 瓜 | *Jīnguā* | Panašus į dubenėlius, bet didesni ir su spinduliniais įspaudais. Ši forma būdinga kokybiškai Iu kalnuose gaminamai arbatai. |

Išnašos
-------

1. ↑  Cheong, Kyoung; Cho, Hee-sun (2006). "The Customs of Ddeok-cha(lump tea) and Characteristics by Degrees of Fermentation". Journal of Korean Tea Society. 12 (3): 71.
2. ↑  Bressett, Ken (August 2001). "Tea Money of China"